Document ID: /roh_data/filtered/fineweb-2-filterrobots_roh.jsonl.gz/21563

Aita Zanetti ha giudì surtut l’inscunter cun la populaziun sin la plazza da Sent. Quella era vegnida decorada cun bleras flurs, maletgs dals uffants enturn ils bigls e cun in aperitiv organisà da la societad da puras d’Engiadina Bassa.
Jau sun anc plain emoziuns e simplamain grata per tut.
En ina tenda sin la plazza da scola ha la festa per la pli auta Grischuna cuntinuà cun las parlamentarias ed ils parlamentaris envidads ed in gentar cuminaivel. Durant quel han ils presidents da las differentas partidas tegnì in pled per il di da festa. Dad ina vart per gratular a la nov-elegida, da l’autra dentant er sco tradiziun: per dar ina u l’autra piztgada a las cuntrapartidas u a singulas persunas. «Asens essas! U per dir anc pli general: portgs!», uschia il Cusseglier guvernativ Mario Cavigelli, sa referind sin ils surnums dals da Sent e da Scuol.
L’emprima parlamentaria Engiadinaisa che n’ha betg gì da far insatge cun il cartel.
Aita Zanetti succeda a Martin Wieland
Mintgamai en la sessiun d'avust elegian deputadas e deputads lur presidi per in onn. A partir dad immediat presidiescha Aita Zanetti il Cussegl grond e succeda uschia a Martin Wieland (PLD). L'Engiadinaisa è pir la 7avla dunna en quest uffizi.
Entant che Aita Zanetti è enconuschenta en l'Engiadina Bassa, ha ella fatg il pass en la politica chantunala pir avant trais onns: Dapi lura represchenta ella il circul Suot Tasna en il Cussegl grond.
Sco deputada ha Aita Zanetti dentant surpiglià adina dapli incumbensas ed è vegnida elegida dacurt sco co-presidenta da la nova partida Allianza dal Center.
Aita Zanetti, Allianza dal Center
- abita a Sent
- ha 52 onns
- pura e mamma da 4 uffants
- dapi 2018 deputada en il Cussegl grond (circul Suot Tasna)
- dapi 2019 vicepresidenta vischnanca da Scuol
- co-presidenta da l'Allianza dal Center dal Grischun
Sco vicepresident han deputadas e deputads elegì l'anteriur president da Tavau Tarzisius Caviezel (PLD) e quai cun 107 da 113 vuschs. El vegn cunquai en roda da presidiar il Cussegl grond l'onn 2022.
Tarzisius Caviezel, PLD
- abita a Tavau
- annada 1954
- dapi 2020 president Uniun chantunala dals chatschaders da patenta
- dapi 2014 deputà en il Cussegl grond
- 2013 - 2020 landamma da la vischnanca da Tavau
- 2007 - 2011 cusseglier naziunal
L'uffizi sco presidenta dal Cussegl grond cumpiglia d'organisar las sessiuns e da manar las debattas dal parlament. Plinavant èsi era in uffizi da represchentar il chantun Grischun a differentas occurrenzas.